Diagonallmenningen

Diagonallmenningen er et fiktivt sted i bok- og filmserien Harry Potter, skrevet av J. K. Rowling.
Diagonallmenningen er en magisk plass i London, hvor gomper normalt ikke ferdes. Det finnes flere innganger til Diagonallmenningen. Foruten at man kan komme seg dit med flumpulver, er det en fysisk inngang bak kafeen Den lekke heksekjel, som ligger i Charing Cross Road (som er en ekte gate i London sentrum). Diagonallmenningen er ikke en egentlig plass, sånn som vi ser det. Den tar ikke noe plass i den virkelige verdenen, men er et magisk utvidet område.
I Diagonallmenningen er en typisk handlegate, men inneholder også blant annet en iskremkiosk og trollmannsbanken Flirgott. Butikkene er spesialiserte, og det er bokhandler, godtebutikker, magiske dyr-butikker og mye mer.
En sidegate til Diagonallmenningen, Spindelsmuget, er et mer lugubert sted som selger utstyr for utførelse av sort magi.


== Den lekke heksekjel ==
Den lekke heksekjel er navnet på en fiktiv pub, som er beskrevet i J.K. Rowlings Harry Potter-serie. Den ligger i London, og er en av portalene mellom Diagonallmenningen i magikerverdenen og London i den virkelige verdenen. Den delen som ligger i London er bare synlig for magiske personer. Den lekke heksekjel ble grunnlagt av Daisy Dodderidge på 1500-tallet, som bygde kroen av den grunn at den skulle være en portal mellom magikerverdenen og gompeverdenen.
Det engelske navnet på den lekke heksekjel er «The Leaky Cauldron». Dette navnet har også en av de største fan-sidene til Harry Potter-serien adoptert (The-Leaky-Cauldron.org). Redaktøren for siden heter Melissa Anelli, og hun ble invitert til å intervjue J.K. Rowling om Harry Potter og Halvblodsprinsen i 2005.


=== Eksterne lenker ===
The Leaky Cauldron


== Flirgott ==
Flirgott er en trollmannsbank i Harry Potter-bøkene skrevet av J.K. Rowling og ligger i Diagonallmenningen.
Bygningen blir beskrevet som en snøhvit bygning; i den første Harry Potter-filmen blir dessuten Flirgott vist som en skjev bygning, ikke så ulikt Det skjeve tårn i Pisa. Flirgott blir for det meste drevet av gnomer. Ifølge Gygrid skyldest dette at gnomer er flinke med tall. Denne trollmannsbanken er også kjent for sin høye sikkerhet, det blir sagt at noen av hvelvene blir voktet av drager. Noen av de sikreste hvelvene blir også bevoktet av spesielle forheksete dører som suger enhver inntrenger inn i hvelvet.
Det første vi hører om Flirgott-banken er i Harry Potter og De vises stein. Her får vi også vite at Harry arvet en formue i trollmanspenger av sine avdøde foreldre som blir oppbevart i Flirgott. De Vises Stein ble oppbevart her inntil den ble flyttet til Galtvort.
I boken Harry Potter og dødstalismanene bryter Harry, Ronny og Hermine (forkledd som Bellatrix DeMons) seg inn i banken for å få tak i en av Malacruxene i hvelvet til Bellatrix DeMons. På veien ned møter han en drage og en slags foss som fjerner magi og formler.
Et bevis på den høye sikkerheten ved Flirgott er en inskripsjon som står å lese på inngangen til trollmansbanken:

For those who take but do not earn
Must pay most dearly in their turn
So if you seek beneath our floors
A treasure that was never yours
Thief, you have been warned, beware
Of finding more than treasure here


== Snirckel & Blæk ==
Snirckel & Blæk er en fiktiv butikk i bok- og filmserien Harry Potter, skrevet av J.K. Rowling. Butikken inneholder Galtvortbøker, og ting som studentene trenger til forskjellige fag.Utvalget varierer en del fra år til år. I tillegg til å selge Galtvortbøker selger butikken også andre bøker til magiske entusiaster.
I bok nummer 2: Harry Potter og mysteriekammeret hadde butikken besøk av Gyldenprinz Gulmedal, daværende lærer i faget forsvar mot svartekunster.
I bok nummer 3: Harry Potter og Fangen fra Azkaban solgte bokhandlen en livsfarlig bok til studentene ved Galtvort, Monsterboka om Monstre. Denne boka var en veldig aggressiv bok, når studentene skulle åpne boka begynte den nemlig å bite. Og det var derfor ikke noen ære for butikken å selge denne voldelige boka.


== Spindelsmuget ==
Spindelsmuget er et fiktivt sted i bok- og filmserien Harry Potter, skapt av J.K. Rowling. Spindelsmuget er et smug bak den magiske handlegaten Diagonallmenningen, og er en mørk og skummel handlegate der ingen respektabel heks eller trollmann går. Alle butikkene i Spindelsmuget er hengitt til den mørke magien, og den største og mest kjente butikken er Borgia og Brust som selger mørke og farlige magiske objekter.
Til tross for gatens rykte besøker Gygrid den i boken Harry Potter og Mysteriekammeret på leten etter et middel som skal hjelpe mot kjøttetende snegler, og angivelig også andre ting han trenger for å utføre sitt fag innen Stell av magiske vesener.
Harry Potter besøker ved en feil handlegaten da han reiser med Flumpulver for første gang. Han lander i Borgia og Brust, og blir tilfeldigvis vitne til en samtale mellom Lucius Malfang, Draco Malfang og herr Borgia. Harry ble oppdaget av en heks som tydelig ønsket å utnytte at han var bortkommen og sårbar, men han ble reddet av Gygrid.


=== Butikker i Spindelsmuget ===
Borgia og BrustBortsett fra den ene butikken er ikke andre nevnt med navn. Harry ser en mengde butikker som selger krympede hoder og store sorte edderkopper, samt flere gateselgere som selger blant annet fingernegler. Ifølge Gygrid finnes det også en butikk som selger middel mot kjøttetende snegler et sted i Spindelsmuget.


==== Borgia og Brust ====
Borgia og Brust er liten butikk i Spindelsmuget, som blir først nevnt i bok 2 (Harry Potter og Mysteriekammeret), da Harry ved et uhell lander i feil peis med flumpulver. Butikken selger svarte-saker som innskrumpede hoder, forheksede smykker og et forsvinningsskap som er koblet til Galtvort.
Miseria Venster (mor til Voldemort) solgte en gang et halskjede som hadde tilhørt Salazar Smygard til denne butikken for en latterlig lav pris. Senere begynte Tom Venster (Voldemort) å jobbe der, men sluttet etter kort tid og forsvant.


== Wiltersens Wærste ==
Wiltersens Wærste er en fiktiv morosakbutikk i serien om Harry Potter. Den ble grunnlagt av Fred og Frank Wiltersen sommeren 1996. Den selger morosaker og små svartekunster. Butikken er stor, fargerik og fylt med de utroligste magiske ting.
Wiltersens Wærste var et konsept Fred og Frank Wiltersen kom opp med i Harry Potter og Ildbegeret, der de lagde en del morosaker de solgte via postordre. Å ha sin egen morosakbutikk hadde alltid vært livsambisjonen til tvillingene, og denne ambisjonen ble endelig innfridd da Harry Potter, en av deres mest betrodde venner, ga dem seierspotten sin fra Tretrollmannturneringen, en pott på 1 000 galleoner.
Etter å ha forlatt Galtvort i Harry Potter og Føniksordenen, startet tvillingene sin egen, suksessrike butikk i Diagonallmenningen.


=== Produkter de har utviklet og selger ===


==== Skulkesnask ====
Skulkesnask er et utvalg søtsaker som er laget for at den som spiser det skal bli syk. Brukeren av snasket utvikler rare symptomer, avhengig av hvilken søtsak fra skulkesnasket han spiser. Målet med disse var å få elever til å framstå som ute av stand til å være i timene. De fleste søtsakene kom i to fargekodede deler, en som gjorde en syk, og en som ville helbrede eleven straks han hadde forlatt timen.
Skulkesnasket inkluderer:

Spyslikken – (Spiser du den orange halvdelen begynner du å kaste opp, klarer du å svelge den rosa halvdelen slutter det umiddelbart)
Svimesutter – (Spiser du den ene halvdelen besvimer du, klarer du å svelge den andre halvdelen blir du frisk med en gang)
Feberkonfekt – (Karameller som gir deg feber så fort du svelger dem)
Neseblodnugat – (Pastiller som får deg til å styrtblø fra nesa hvis du spiser fra den ene enden, og stoppe igjen hvis du spiser den andre halvparten)


==== Wiltersens Ville-Knall ====
Ustoppelig fyrverkeri. De formerer seg hvis man forsøker å få dem til å forsvinne med magi.

Basisblussboksen
Superspetaklet


==== Andre objekter de har utviklet og selger ====
Kanari-kremkaker , transfigurerer den som spiser dem til en kanariirisk.
Tungtungetyggis (brukt på Dudleif Dumling i Harry Potter og Ildbegeret)
Bløffbomber, hvis du slipper dem, stikker de av og smeller når de er ute av syne, nyttige som avledingsmanøver.
Spiselige mørkets merker, gjør hvem som helst kvalm.
Langører, Ligner hudfarget hyssing og kan brukes til avlytting av steder man ikke kommer til.
Garantert ti-sekunders kvisefordufter, ypperlig for alt fra byller til hudormer.
Hodeløse Hatter, får hodet til den som har den på seg til å bli usynlig (sammen med selve hatten).
Patenterte dagdrømformler, nesten upåviselige, høyst realistiske, 30 minutters dagdrømmer.
Peruansk mørkepulver (som uheldigvis blir brukt av Draco Malfang mot Føniksordenen da han smugler inn dødsetere til Galtvort).
Bærbar sump, lager en sump der den blir brukt (Blir brukt i Harry Potter og Føniksordenen).
Miniblærer, miniatyrrase av blærballer.
fjærpenner (i selvblekkende, trylleformelsjekkende og smartsvarende versjoner).
Klabbekikkert som gir deg en blåveis (som nesten ikke er mulig å fjerne) når du klemmer på dem.
Hengtmann (gjenbrukssett) – «Stav det, eller se ham dingle».
Skjoldhatter, brukt av Magidepartementet som forsvar mot fiender.
(ekspandert til en rekke skjoldkapper og skjoldhansker).
Luretryllestaver som forvandler seg til en rekke uforventede ting når de blir viftet med.
HerligHeks-produkter, en rekke forskjellige kjærlighetseliksirer.


== Andre steder i Diagonallmenningen ==
Florian Funkel iskrem
Magimenasjeriet
Kvalitetutstyr til rumpeldunk
Madam Malkins Gevanter for enhver anledning
Snirckel & Blæk
Olivanders tryllestaver